钦定古今图书集成/明伦汇编/交谊典/第055卷 > 《宴会说》邵远平
## 钦定古今图书集成/明伦汇编/交谊典/第055卷 > 《宴会说》邵远平

酒以合欢，礼也。今人延客饮，蠲吉书刺，称名肃拜。届
期复以刺速客。其未至，则又使数人邀于途。既至，揖
让升阶，已而就席，叙长幼，别尊卑，谦谨备至，庄庄乎
君子也。世俗相沿，酒数巡，主人出席，授色盆于席尊，
名曰“令官。”复手一卮于永席，必择少年英锐驰骋好
事者，授之酒，名曰《底官》。《底令》。交讧，遂至长幼失序，尊
“卑不辨。近世文人才士，远慕嵇阮，任诞轰饮，以为旷
达，而缙绅先生复效尤之。”意若不如是，不足以入俗。
滑稽谐谑，相习成风，颓波莫挽。不知饮兴益豪，势必
卜夜，喧声杂糅，沉湎无度。夜漏既尽，甚至遗冠堕舄，
踉跄而去，宾主交失，是以敬始而以亵终也。吾乡风
俗，素敦朴质，不尚口腹。今则广搜刍豢，非山珍海错，
不以供客，曷若遵昔人三豆五簋之约，丰俭适宜。至
于召客，午而入，届酉而退，宾主雍雍，不及于乱，始终
成礼，不亦可乎？先儒格言，俭以维俗，敬以检身。晋人
亦曰：“名教中自有乐地百尔”，君子，勿瞽余言之迂阔
也。